b'\n_START_ARTICLE_\nOriginile literaturii egiptene\n_START_SECTION_\nScopurile literaturii\n_START_PARAGRAPH_\nLiteratura schimba viziunea, transport\xc3\xa2ndu-l pe cititor, fiind adesea \xc8\x99i purificatoare. De exemplu, c\xc3\xa2nd personajele unei pove\xc8\x99ti dezb\xc4\x83teau relevan\xc8\x9ba \xe2\x80\x9evorbirii frumoase\xe2\x80\x9d, un \xc8\x9b\xc4\x83ran \xc3\xaei spune unui faraon: \xe2\x80\x9eAstfel, cu siguran\xc8\x9b\xc4\x83 dore\xc8\x99ti s\xc4\x83 m\xc4\x83 vezi s\xc4\x83n\xc4\x83tos\xe2\x80\x9d, f\xc4\x83c\xc3\xa2nd aluzie la func\xc8\x9biile sale terapeutice. La fel, \xc3\xaen \xe2\x80\x9e Profe\xc8\x9biile lui Neferti\xe2\x80\x9d, melancolicul Sneferu- un rege real transformat \xc3\xaen personaj literar- este vindecat prin \xe2\x80\x9eexpresii frumoase \xc8\x99i cuvinte alese\xe2\x80\x9d. Melancolia este, de asemenea, un motiv-cheie in pove\xc8\x99tile din Papirusul Westcar, \xc3\xaen care Sneferu este vindecat la vederea unei femei frumoase, goale, care c\xc3\xa2nta. \xc3\x8en propor\xc8\x9bie egal\xc4\x83, melancolia, literatura, \xc8\x99i erotismul contribuiau la \xe2\x80\x9eamuzarea inimii\xe2\x80\x9d.Textele literare erau \xc3\xaen general concepute pentru a fi citite cu voce tare. \xc3\x8en aceast\xc4\x83 privin\xc8\x9b\xc4\x83, erau scrise \xc3\xaentr-un limbaj apropiat celui vorbit. Un text important al literaturii de la \xc3\xaenceputul mileniului al II-lea \xc3\xae.Hr este cel care prezint\xc4\x83 via\xc8\x9ba unui curtean, Sinuhet. \xc3\x8en acest text sunt abordate \xc3\xaen special trei subiecte: cultura \xc3\xaenalt\xc4\x83 din Egipt \xc3\xaen compara\xc8\x9bie cu barbarii str\xc4\x83ini, rela\xc8\x9bia poporului egiptean cu regele \xc8\x99i problema destinului personal, cu interven\xc8\x9bia imediat\xc4\x83 a divinit\xc4\x83\xc8\x9bii. Aici, o criz\xc4\x83 este folosit\xc4\x83 ca punct de pornire pentru o poveste, multe alte pove\xc8\x99ti baz\xc3\xa2ndu-se pe ideea trecerii peste situa\xc8\x9bii excep\xc8\x9bionale. Povestea lui Sinuhet poate fi \xc3\xaen\xc8\x9beleas\xc4\x83 pe fundalul unei forme specifice de text religios. \xc3\x8enc\xc4\x83 din Vechiul Regat, textele de la \xc3\xaenmorm\xc3\xa2nt\xc4\x83rile oamenilor erau scrise la persoana I \xc8\x99i decriau vie\xc8\x9bile lor sau mai degrab\xc4\x83 pozi\xc8\x9bia social\xc4\x83 \xc8\x99i cariera defunctului. Aceste texte aveau scopul de a stabili existen\xc8\x9ba unei persoane, continu\xc3\xa2nd cu prezen\xc8\x9ba post-mortem prin autoprezentare pentru posteritate \xc8\x99i eternitate. Aceast\xc4\x83 form\xc4\x83 de text, central\xc4\x83 \xc3\xaen cultul funerar egiptean, a fost parodiat\xc4\x83 \xc3\xaen Povestea lui Sinuhet. Genurile literaturii din Egiptul antic erau derivate. Textele literare erau localizate \xc3\xaen trecutul \xc3\xaendep\xc4\x83rtat sau apropiat. Autorii \xc3\xaentrep\xc4\x83trundeau fic\xc8\x9biunea cu realitatea, folosind istoria, recunoscut\xc4\x83 de poten\xc8\x9bialii cititori.\n_START_SECTION_\nAutorii\n_START_PARAGRAPH_\nTextele din perioadele timpurii ale literaturii egiptene au fost considerate capodopere. Au fost transmise peste secole, iar \xc3\xaen perioada Noului Regat, au devenit baza educa\xc8\x9biei. Multe texte sunt localizate \xc3\xaen palatele regale, unde au fost f\xc4\x83cu\xc8\x9bi, se pare, primii pa\xc8\x99i \xc3\xaen domeniul scrisului literar. Djedi era un \xc3\xaenv\xc4\x83\xc8\x9b\xc4\x83tor pentru care c\xc4\x83r\xc8\x9bile erau o parte integrant\xc4\x83 a vie\xc8\x9bii. Acest b\xc4\x83tr\xc3\xa2n \xc3\xaen\xc8\x9belept, care tr\xc4\x83ia departe de palat, avea abilit\xc4\x83\xc8\x9bi supranaturale \xc8\x99i cuno\xc8\x99tin\xc8\x9be bogate \xc8\x99i este recunoscut ca fiind un personaj fictiv. Neferti este \xc8\x99i el recunoscut ca model al vie\xc8\x9biii literare egiptene, dar \xc3\xaen alt sens: oamenii ca Neferti citeau, compuneau \xc8\x99i copiau textele literare, la \xc3\xaenceputurile Regatului Mijlociu.'